CELEX: 32017R1199
Language: hr
Date: 2017-07-04 00:00:00
Title: Uredba (EU) 2017/1199 Europskog parlamenta i Vijeća od 4. srpnja 2017. o izmjeni Uredbe (EU) br. 1303/2013 u pogledu posebnih mjera za pružanje dodatne potpore državama članicama pogođenima prirodnim katastrofama

7.7.2017   
               
               
                  HR
               
               
                  Službeni list Europske unije
               
               
                  L 176/1
               
            UREDBA (EU) 2017/1199 EUROPSKOG PARLAMENTA I VIJEĆA
      od 4. srpnja 2017.
      o izmjeni Uredbe (EU) br. 1303/2013 u pogledu posebnih mjera za pružanje dodatne potpore državama članicama pogođenima prirodnim katastrofama
      EUROPSKI PARLAMENT I VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 177.,
      uzimajući u obzir prijedlog Europske komisije,
      nakon prosljeđivanja nacrta zakonodavnog akta nacionalnim parlamentima,
      uzimajući u obzir mišljenje Europskoga gospodarskog i socijalnog odbora (1),
      nakon savjetovanja s Odborom regija,
      u skladu s redovnim zakonodavnim postupkom (2),
      budući da:
      
                  (1)
               
               
                  Uredbom (EU) br. 1303/2013 Europskog parlamenta i Vijeća (3) utvrđuju se zajednička i opća pravila primjenjiva na europske strukturne i investicijske fondove, uključujući Europski fond za regionalni razvoj („EFR”). Kako bi se državama članicama pogođenima prirodnim katastrofama pružila dodatna potpora, trebalo bi predvidjeti mogućnost uvođenja zasebne prioritetne osi u operativnom programu, sa stopom sufinanciranja u visini do 95 %, koja se odnosi na investicijske prioritete EFRR-a iz Uredbe (EU) br. 1301/2013 Europskog parlamenta i Vijeća (4).
               
            
                  (2)
               
               
                  U okviru zasebne prioritetne osi za prirodne katastrofe trebale bi se sufinancirati operacije kojima je cilj obnova nakon prirodnih katastrofa velikih razmjera ili regionalnih prirodnih katastrofa, kako su definirane u Uredbi Vijeća (EZ) br. 2012/2002 (5).
               
            
                  (3)
               
               
                  Za operacije u okviru zasebne prioritetne osi za prirodne katastrofe potrebno je uvesti odstupanje od općih pravila u vezi s početnim datumom prihvatljivosti izdataka u vezi s izdacima koji postaju prihvatljivi slijedom izmjene programa kako bi se osigurala mogućnost sufinanciranja mjera koje su nadležna tijela država članica poduzela neposredno nakon katastrofe, a prije izmjene operativnog programa.
               
            
                  (4)
               
               
                  Kako bi se omogućila prihvatljivost izdataka koji su nastali i plaćeni od datuma kada se prirodna katastrofa dogodila, čak i ako je to prije stupanja na snagu ove Uredbe, odgovarajuća odredba o početnom datumu prihvatljivosti izdataka korisnika trebala bi imati retroaktivni učinak.
               
            
                  (5)
               
               
                  Uredbu (EU) br. 1303/2013 trebalo bi stoga na odgovarajući način izmijeniti,
               
            DONIJELI SU OVU UREDBU:
      Članak 1.
      Izmjena Uredbe (EU) br. 1303/2013
      U članku 120. Uredbe (EU) br. 1303/2013 dodaje se sljedeći stavak:
      
         „8.   Zasebna prioritetna os sa stopom sufinanciranja do 95 % može se utvrditi u operativnom programu za potporu operacijama koje ispunjavaju sve sljedeće uvjete:
         
                     (a)
                  
                  
                     operacije odabiru upravljačka tijela kao odgovor na prirodne katastrofe velikih razmjera ili regionalne prirodne katastrofe, kako su definirane u članku 2. stavcima 2. i 3. Uredbe Vijeća (EZ) br. 2012/2002 (*1);
                  
               
                     (b)
                  
                  
                     cilj je operacija obnova nakon prirodne katastrofe; i
                  
               
                     (c)
                  
                  
                     operacije se podupiru u okviru investicijskog prioriteta EFRR-a.
                  
               Iznos dodijeljen za operacije iz prvog podstavka ne smije premašiti 5 % ukupnih dodijeljenih sredstava EFRR-a u državi članici za programsko razdoblje 2014. – 2020.
         Odstupajući od članka 65. stavka 9., izdaci za operacije u okviru te prioritetne osi prihvatljivi su od datuma kada se dogodila prirodna katastrofa.
         Ako su izdaci povezani s operacijama koje se navode u prvom podstavku uključeni u zahtjev za plaćanje podnesen Komisiji prije uspostave zasebne prioritetne osi, država članica na odgovarajući način prilagođava sljedeći zahtjev za plaćanje, a gdje je to primjereno i sljedeće podnesene račune nakon donošenja izmjene programa.
      
      Članak 2.
      Stupanje na snagu i primjena
      Ova Uredba stupa na snagu dvadesetog dana od dana objave u Službenom listu Europske unije.
      Članak 1. primjenjuje se od 1. siječnja 2014.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Strasbourgu 4. srpnja 2017.
         
            
               Za Europski parlament
            
            
               Predsjednik
            
            A. TAJANI
         
         
            
               Za Vijeće
            
            
               Predsjednik
            
            M. MAASIKAS
         
      
      
         (1)  SL C 173, 31.5.2017., str. 38..
      
         (2)  Stajalište Europskog parlamenta od 13. lipnja 2017. (još nije objavljeno u Službeom listu) i odluka Vijeća od 26. lipnja 2017.
      
         (3)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).
      
         (4)  Uredba (EU) br. 1301/2013 Europskog parlamenta i Vijeća od 17. prosinca 2013. o Europskom fondu za regionalni razvoj i o posebnim odredbama o cilju „Ulaganje za rast i radna mjesta” te stavljanju izvan snage Uredbe (EZ) br. 1080/2006 (SL L 347, 20.12.2013., str. 289.).
      
         (5)  Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (SL L 311, 14.11.2002., str. 3.).